JUEZ GARMENDIA (EAJ, 2016-02-25):
Eskerrik asko, mahaiburu andrea. Lehendakari jauna, sailburuak, legebiltzar kideok, egun on guztioi.
Joan zen asteko bilkura hementxe bertan esan zen, edo nik behintzat ala ulertu nuen, Seranteseko gaia tratatu zenean, gaurkoarekin erlazio txiki bat badauka, Gobernuak proiektuak hasten dituela eta gero sobre la marcha eskatzen dituela txostenak, eta gauzak inprobisazioaren ondorioak direla.
Hori ez da egia. Eta ez da egia joan zen ostegunean aztertu eta eztabaidatu genuen gaian, eta ez da egia gaur esku artean eta eztabaidatzen ari garen gaian ere ez.
A estas alturas, esaten den bezala, abiadura handiko trenaren proiektuari koste-onurak azterketa bat egitea eskatzeak ez dauka zentzu handirik, obra hauek hasi baino aurreko faseetan burutu diren azterketak eta ikerketak mahai gainean daude aspalditik, eta Legebiltzar honetan askotan eztabaidatu dira.
Proiektu handi eta garrantzitsu guztiekin, edo ia guztiekin gertatzen den bezala, iritzi eta jarrera kontrajarriak daude. Eta hori horrela izaten da eta oraingoan horrela da baita ere.
Hala ere, dena aurrera doanean eta helburua lortzeko horrenbeste urte eta ahalegin beharrezkoak izan direnean, badirudi bidean beste harri bat jartzea ez dela zentzuduna ez bidezkoa.
Gauzak behin eta berriro errepikatzeagatik ez dira egia bihurtzen. Jarrerak aztertzea eta eztabaidatzea baikorra da, baina bidean oztopoak jartzeak behin eta berriro eta denok gogoratzen ditugun zenbait metodo erabiltzeak ez gaitu inora eramaten eta benetan kezkagarria da gainera.
Inbertsio honetan, dagoeneko, ekonomikoki eta sozialki sortarazi ahal dituen ondorioak sakonki aztertuta daude.
Berriro esaten dut Ingurumenaren eta Lurralde Politikaren Sailak eta Gobernuak proiektu honek euskal gizarteari ekarriko dizkion onurak behin eta berriro aztertu dituela, ekonomiaren arlotik, gizarte arlotik eta ingurumen arlotik ere bai.
Denbora eta ahalegin ikaragarria izan da proiektu hau aurrera atera ahal izatea. Lan guzti hori egin bada eta egiten ari bada arrazoiak daudelako da, eta ez joan zen astean baieztatu zen bezala kapritxoa delako edo inprobisazioaren ondorioa delako.
Beti kontraren politikak ez gaitu inora eramaten. Gaur hitz egin dezakegu, bihar ere bai eta datorren hilean berriro. Proiektuak goitik behera aztertu dezakegu. Ikerketak, txostenak eta dena delakoak eskatu ditzakegu, baina helburua argi du Gobernuak, gure herriaren garapena, garapen ekonomikoa eta garapen soziala.
Politika honek gure herria non kokatu duen, non kokatzen duen gaur egun eta etorkizunean non kokatu nahi duen argi daki eta horrela demostratu du orain arte.
Beti kontraren politiken emaitzak, tamalez, ezagutzen ditugu baita ere eta gure gizarteak argi dago ez dituela nahi.
Proiektu honen onurak eta abantaila sozialak kolokan jartzen dute batzuk. Politika sozialak ez dira diru laguntzak soilik. Gaur egun dugun sistema soziala, konplexua eta eraginkorra da. Politika soziala, osasun sistema moderno, hurbil, eraginkor eta publiko on bat izatea da, hezkuntza sistema bateragarri, aurrerakoi eta erabilgarri bat izatea da.
kultura eskaintza zabala eta eskuragarria izatea da, ingurumena zaintzea da, hirigintza moderno eta atsegin baten bitartez, guztion bizitza kalitatea bermatzea da. Datozen belaunaldiei, herri aurrerakoi bat uztea da eta garraio moderno eta eraginkorrak izatea da.
Abiadura handiko trena aurretik esandako helburuak lortzeko bide bat da. Garestia bai, lan handiak eskatzen dituena, baita ere. Baina beharrezkoa eta eraginkorra aurrera egitea nahi badugu.
Ekonomikoki bideragarria den garraio publikoko proiektu oso gutxi aurkitu ditzakegu.
Bideragarritasun hori sozialki aurrera egitekoan datza eta ezin gara atzean geratu. Orain arte aurrera egin dugu, gure lurraldea Europan eta munduan kokatuz.
Gure herriarentzat beharrezkoak diren garraio azpiegiturak egitea bideragarritasun teknikoa, azpiegiturak egitea eta errentagarritasun ekonomikoa eta soziala aztertuz, sakonki eta luze aztertuz erabakitzen dira, erabiltzen diren eta kasu honetan erabili diren prozedurak Europar Batasunak garraioen azpiegituren proiektuak ebaluatzeko homologatu dituenak izan dira.
Ezin da ukatu garraioen eskaera bizia dela, hau da, denboraren eta zerbitzuak hartzen duen biztanleriaren garapen ekonomiko eta sozialaren arabera aldatzen dela.
Garraioak, sistema osoak eginkizun oso garrantzitsua du Euskal Autonomi Erkidegoko garapen ekonomikoan eta gizartearen garapen orokorrean. Proiektua martxan dago, aurrera doa, lan izugarria egin da eta errealitatea bihurtzen ari da.
AHTren proiektuari koste onura azterketa bat egitea esaten denean esaten da momentu egokia dela aztertzeko zeintzuk ziren bere garaian, AHTa diseinatu zenean, erabiltzen ziren argudioak eta errealitateak, agerian utzi dituen datuak.
Ba ez da momentu egokia. Esan dudan bezala, proiektuaren bidean oztopoak jartzea da eskaera honen helburua eta ez informazioa jasotzea eta biltzea. Helburua denboraz kanpo dagoen eskaera bat egitea da. Argibideak emanda eta jasota daude dagoeneko.
Legebiltzar honetan proiektu hau askotan eztabaidatu da eta azterketak eta ikerketak aurkeztu dira. Onurak eta kalteak aztertu dira. Proiektuaren helburua zein den ondo azaldu da, zergatik den garrantzitsua gure Erkidegoarentzat azaldu da. Obren egoeraz eta bilakaeraz puntualki eman da informazio zehatza eta osatua eta ematen da.
Sailburuak...
...Obren egoeraz eta bilakaeraz puntualki eman da informazio zehatza eta osotua eta ematen da.
Sailburuak erantzun zuenez, proiektu luze eta sendo batek urteak eramaten ditu eta beharren eskaera aldatu egiten da. Historiaren une bakoitzean funtsezkoak ziren komunikabideetatik baztertuta geratzeak, gainbehera ekarri izan die lurraldeei oro har.
Trazaduraren zati handi bat lurpetik doa edo biaduktoen bitartez, eta horrela inpaktuetako batzuk gutxitu egiten dira. Gaur egungo hegazkinen eta autobusezko bidaien parte bat hartuko du abiadura handiko trenak. Naturaren gaineko eraginak ahal den gehien murrizten ari dira. Ekonomia garatzea helburu izanda, enpresa, kultura, zerbitzuak eta ekonomia eskaintzak hurbildu eta gehitu egingo dira. Enpresak eraginkorragoak eta lehiakorragoak izango dira, eta Euskal Autonomia Erkidegoko hiriburuak elkartu eta hurbildu egingo dira.
Gure erkidegoa Europan kokatua badago, harenganako distantzia laburtu behar dugu. Abiadura handiak intermodalitateari begiratzen dio garraio eraginkorra lortzeko. Eraginkortasuna, garapena, hurbiltasuna eta modernitatea dira proiektuaren oinarria eta ardatza, betiere jasangarritasunarekin lotuta.
"Euskal Y"-a Euskadiko ekonomia bultzatzen duen proiektua da, aberastasuna sortuko du eta gure lurraldeak egituratzeko eta bateratzeko tresna baliagarria. Frantzia eta Estatuko loturak 17 milioi biztanle gehituko ditu urtean. Proiektu honek nazioartekotasuna indartzen du, Akitania, Pirinioetako lurraldeak eta Euskadik osatzen duten euro-lurraldeek duten pisu demografikoa kontuan izanda, etorkizuneko eraginkortasuna aurreikusten diote aditu askok. "Euskal Y"-a Euskal Autonomia Erkidegoko hiru probintzietan hedatuko da eta nazioarteko trenbide zabalera erabiliko da lehendabizikoz.
Sistema mistoa izatea, hau da, pertsona eta merkantzien garraioa erabiltzea, abantaila handia da. Honek suposatuko du errepideetatik eta autopistetatik kamioen igarotzea murriztuko dela, eta trafikoaren segurtasuna eta azkartasuna ekarriko dituela.
Abiadura handiko trenaren proiektua aurrera doa eta aurre egiteko beste tresna bat da. Helburua gure erkidegoa orain arte bezala atzean ez gelditzea da.
Existen informes, por ejemplo, el de Adif, un informe del año 2009. Hay que hablar de todos los informes, no solo de los informes que avalan o que nos interesan para cubrir nuestras opiniones y para apoyar nuestras opiniones.
El dinero destinado a este proyecto además es indisponible, por lo tanto, analicemos todos los informes y no solo los que avalan un interés concreto.
Eskerrik asko.